Antallet af herreløse katte i Danmark er næsten på niveau med antallet af ejerkatte.

Dyreværnsorganisationer anslår, at 500.000 herreløse katte strejfer rundt uden nogen ejer at komme hjem til.

Derfor går dyreværnsforeninger landet over sammen om at skabe fokus på det store katteproblem med kampagnen 'Danmark svigter kattene'.

Vi vil gerne have, at ejerne tager et større ansvar. Anne Trane, internatbestyrer Dansk Dyreværn Århus

Kattesommer og smid væk-killinger

Internatbestyrer hos Dansk Dyreværn Århus, Anne Trane, forklarer, at en af årsagerne til de mange katte er, at katte-ejere ikke steriliserer dyrene.

- Folk synes, det er hyggeligt at have killinger, men så bliver de større, og så kan de ikke komme af med dem og så ender de i papkasser rundt omkring, siger Anne Trane.

På den måde kommer der hele tiden flere og flere herreløse katte.

Læs også : Foreninger kræver obligatorisk mærkning af katte

Milde temperaturer spiller også ind på antallet af katte.

- Sådan et fantastisk forår og sommer gør, at en ikke-neutraliseret kat kan få 2-3 kuld på en sæson. Det bliver jo til rigtig mange killinger, og hvem skal så adoptere dem, spørger hun.

Fakta: Herreløse katte Der er op mod 500.000 herreløse katte i Danmark.

Til sammenligning er der cirka 650.000 ejerkatte.

Dyreværnsorganisationerne oplever alle flere og flere henvendelser om herreløse katte i nød. Alene fra 2011 til 2013 er Dyrenes Beskyttelses kattesager steget med 56 procent.

De mange katte i nød koster dyreværnsorganisationerne mange penge. Kattens Værn bruger årligt omkring tre millioner kroner på herreløse katte, Dansk Dyreværn Århus bruger over en million kroner, og Dyrenes Beskyttelse bruger cirka 26 millioner kroner.

Dyreværnsforeningernes internater skaffer årligt nye hjem til 10.000 katte. (Kilde: Dansk Dyreværn Århus)

Ejerne skal tage ansvar

Dansk dyreværn Århus tager imod herreløse katte og prøver at finde et hjem til dem. Lige nu har de 89 indleverede katte boende, men der kommer hele tiden flere.

- Vi har haft et kæmpe problem over sommeren med at rumme de her katte. Men gud ske tak og lov for vores fantastiske plejefamilier, som har været gode til at tage de her katte i pleje, så vi har kunne følge med, siger Anne Trane.

Læs også : Internat opretter korps af plejefamilier

Billedet er det samme over hele Danmark. Internaterne er pressede og derfor er de nu gået sammen om den landsdækkende kampagne, der skal gøre opmærksom på katteproblemet.

- Vi vil gerne have, at ejerne tager et større ansvar. De skal få neutraliseret deres katte, når de ikke kan komme af med killingerne. Vi vil også gerne øge ansvaret hos politikerne og befolkningen i al almindelighed, siger Anne Trane.